钦定古今图书集成/明伦汇编/闺媛典/第225卷 > 丁高妻龚氏
## 钦定古今图书集成/明伦汇编/闺媛典/第225卷 > 丁高妻龚氏

按：《初学集丁节妇传》：“丁节妇龚氏，其夫丁高，吏部郎
奉之孙也。节妇静好淑慎，归于高而不见答。节妇无
言。高嗜酒，多内嬖。夏之日，轻裾薄装，骈肩游曲廊中，
征逐饮酒。节妇衣大布之衣，循墙而过之，凛凛焉犹
恐微风自衣袂中出也。高死，节妇抚其家婢，逾于高
在，时人以为难。节妇寡居五十年，提襁褓之孤，里中”
儿无敢窥其户限者。一味之甘，必以奉尊章僮约并
然。馀蔬残炙，非节妇赐予，莫敢侵也。节妇鬒发，老而
不衰。栉有遗发，必鬋之以为髢。衣经数澣，犹可以当
风。帷堂而敛，簇簇皆嫁时衣也。节妇，龚子立本之祖
姑，立本为余道之如是。史官曰：“高虽贵家，一狂童耳。”
贤不见答，之死靡它。其斯以为节乎！